**Հավելված N 2՝**

**Հայաստանի Հանրապետության**

**Շիրակի մարզի Գյումրի համայնքի**

**ավագանու 2020 թվականի**

**փետրվարի 11-ի N որոշման**

**ՌԱԶՄԱՎԱՐՈՒԹՅՈՒՆ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՇԻՐԱԿԻ ՄԱՐԶԻ ԳՅՈՒՄՐՈՒ ԵՐԻՏԱՍԱՐԴԱԿԱՆ ՔԱՂԱՔԱԿԱՆՈՒԹՅԱՆ 2020-2021 ԹՎԱԿԱՆՆԵՐԻ**

1. Նախաբան
2. Ռազմավարության նպատակը և խնդիրները
3. Գյումրու երիտասարդական քաղաքականության սկզբունքները
4. Թիրախային ոլորտներ՝
   1. երիտասարդական աշխատանք և երիտասարդական քաղաքականություն,
   2. իրազեկում և մասնակցություն,
   3. շարունակական և ոչ ֆորմալ կրթություն,
   4. զբաղվածություն և ձեռներեցություն,
   5. առողջ ապրելակերպ,
   6. ժամանց
5. Երիտասարդական քաղաքականության իրականացման մեխանիզմները
6. Երիտասարդական քաղաքականության իրականացման մշտադիտարկումն ու գնահատումը

# ՆԱԽԱԲԱՆ

1. Գյումրու երիտասարդական քաղաքականության 2020-2021 թվականների ռազմավարությունը (այսուհետ` Ռազմավարություն) մշակվել է Գյումրու երիտասարդական քաղաքականության 2020-2029 թվականների հայեցակարգի հիման վրա:
2. Ռազմավարությունը նախանշում է Գյումրու երիտասարդական քաղաքականության 2020- 2021 թվականների գերակա ոլորտները և սահմանում է Գյումրիում երիտասարդական քաղաքականության իրագործմանը միտված գործողությունների ընդհանուր շրջանակը:
3. Գյումրու երիտասարդական քաղաքականության ռազմավարությունը Գյումրի համայնքի զարգացման հնգամյա ծրագրի կարևոր և անբաժանելի մասն է և երիտասարդության հարցերի ոլորտի համար ունի ուղենշային բնույթ:

# ՌԱԶՄԱՎԱՐՈՒԹՅԱՆ ՆՊԱՏԱԿԸ ԵՎ ԽՆԴԻՐՆԵՐԸ

1. Ռազմավարության նպատակը ժողովրդավարական սկզբունքներով Գյումրու երիտասարդների համար քաղաքացիական գիտակցության ձևավորման, սոցիալական կայացման, ժամանցի և զբաղվածության, նրանց ստեղծագործ ներուժն առավել լիարժեք օգտագործելու, սոցիալական, տնտեսական, իրավական, քաղաքական, կրթական, հոգևոր, մշակութային, կազմակերպական, մասնակցային պայմաններ և երաշխիքներ սահմանելն ու համապատասխան իրավական հիմքեր ապահովելն է:
2. Ռազմավարության խնդիրն է հստակ սահմանել Գյումրի համայնքի երիտասարդությանն առնչվող հիմնախնդիրների լուծմանը միտված գործունեության գերակա ուղղությունները` նախանշելով առավել փաստարկված և իրատեսական լուծումներ:
3. Գյումրու երիտասարդական քաղաքականությունը մշակվում և իրականացվում է տեղական ինքնակառավարման մարմինների կողմից` պետական կառավարման մարմինների, երիտասարդական հասարակական կազմակերպությունների, ակտիվ երիտասարդների, ինչպես նաև շահագրգիռ այլ կառույցների ու անձանց մասնակցությամբ:
4. Ռազմավարության անմիջական շահառուներ են Գյումրու երիտասարդական քաղաքականության Հայեցակարգով սահմանված բոլոր սուբյեկտները՝ երիտասարդները, երիտասարդ ընտանիքները, երիտասարդական աշխատողները, երիտասարդական հասարակական կազմակերպությունները և երիտասարդական միավորումները:

# ԳՅՈՒՄՐՈՒ ԵՐԻՏԱՍԱՐԴԱԿԱՆ ՔԱՂԱՔԱԿԱՆՈՒԹՅԱՆ ՍԿԶԲՈՒՆՔՆԵՐԸ

1. Գյուրմրու երիտասարդական քաղաքականությունը մշակվում, իրականացվում և հիմնվում է հետևյալ հիմնարար սկզբունքների վրա.

1. մասնակցայնություն,
2. հավասարություն,
3. հրապարակայնություն,
4. հաշվետվողականություն,
5. ՏԻՄ-ՔՀԿ գործընկերություն,
6. կայունություն,
7. տեղայնացում, բաշխվածություն,
8. քաղաքական չեզոքություն:

# ԹԻՐԱԽԱՅԻՆ ՈԼՈՐՏՆԵՐ

1. Թե 2015 թվականի Գյումրու երիտասարդության իրավիճակի վերլուծության արդյունքները և թե 2016 թվականին Գյումրու երիտասարդության շրջանում իրականացված հանրային կարծիքի ուսումնասիրության արդյունքում վեր հանված խնդիրները խմբավորվում են հետևյալ կերպ՝ կապված.

**1)** երիտասարդական աշխատանքի և երիտասարդական քաղաքականության ոլորտում կարողությունների և ենթակառուցվածքների զարգացման,

**2)** երիտասարդների իրազեկման, հասարակական կյանքում և որոշումների կայացման գործընթացում երիտասարդների մասնակցության արդյունավետ մեխանիզմներիստեղծման,

**3)** շարունակական և ոչ ֆորմալ կրթության,

**4)** երիտասարդության զբաղվածության և բիզնեսի հնարավորությունների,

**5)** առողջ ապրելակերպի,

**6)** երիտասարդության ժամանցի հնարավորությունների հետ:

1. Նշված խնդիրների համախումբը մասնակիորեն ամրագրված է Գյումրի համայնքի ավագանու 2016թ դեկտեմբերի 12-ի N216-Ն որոշմամբ հաստատված Գյումրի համայնքի 2017-2021 թթ. հնգամյա զարգացման ծրագրում:

# Երիտասարդական աշխատանք և երիտասարդական քաղաքականություն

1. Գյումրիում, ինչպես և Հայաստանի Հանրապետության ողջ տարածքում, երիտասարդական աշխատանքը դեռևս կազմավորման և ինստիտուցիոնալ զարգացման սկզբնական փուլում էֈ Թեև երիտասարդական պետական քաղաքականությամբ ամրագրված են տեղական մակարդակում երիտասարդական քաղաքականության իրականացման և երիտասարդական աշխատանքի զարգացման դրույթներ, գործնականում դրանց իրականացման մեխանիզմները բացակայում ենֈ Անհրաժեշտության կա համայնքի մակարդակում մշակել տեղի առանձնահատկություններից ու կարիքներից բխող քաղաքականություն՝ համապատասխան գործիքակազմով, որը պետք է լինի երիտասարդական պետական քաղաքականության հետ զուգահեռ և փոխկապակցված,
2. մշակվող քաղաքականության արդյունավետությունն ապահովելու համար՝ անհրաժեշտ է իրականացնել ոլորտի պարբերական, ինչպես համապարփակ, այնպես էլ թեմատիկ նեղ ուսումնասիրություններ, ներդնել տեղական երիտասարդական քաղաքականության մշակման, իրականացման, վերահսկման և հաշվետվողականության գործուն մեխանիզմներ, նպաստել որակյալ մարդկային ռեսուրսների և նյութատեխնիկական բազայի ստեղծմանը,
3. զուգահեռ աշխատանք պետք է տարվի ոլորտային հասարակական կազմակերպությունների գործունեության որակի բարձրացման և իրականացվող աշխատանքների աջակցության ուղղությամբ կարողությունների զարգացման, երիտասարդական աշխատողների վերապատրաստման և շարժունակության խթանման, ոլորտային գործողությունների ու ծրագրերի պատվիրակման և իրականացված աշխատանքի արժևորման ու խրախուսման միջոցով:

# Իրազեկում և մասնակցություն

1. համաձայն առկա հետազոտությունների երիտասարդները կարիք ունեն կառուցողական երկխոսության, քաղաքական գործիչների հետ քննարկելու երիտասարդական հիմնախնդիրները և միասին ձևավորելու առաջարկներ` ուղղված համայնքի երիտասարդության վիճակի բարելավմանը: Կանոնավոր խորհրդատվությունները և որոշումների կայացման գործընթացում երիտասարդների մասնակցայնությունը կարող է խթան հանդիսանալ Գյումրիում երիտասարդների կարիքներին առավել արդյունավետ կերպով արձագանքելու համար,
2. մասնակցության ոչ լիարժեք ապահովման հիմքում է ընկած նաև մատչելի տեղեկատվության բացակայությունը, ինչը երիտասարդության մասնակցության, հասարակության մեջ ներգրավվելու, կրթական և ժամանցային միջոցառումներին մասնակցելու և աշխատանք գտնելու հիմնական խոչընդոտներից է: Գյումրիում առկա հնարավորությունների մասին երիտասարդները իրազեկ չեն, քանի որ չկա տեղեկատվության միասնական համակարգ, որը կվերլուծի ու տարբեր միջոցներով երիտասարդների բոլոր շերտերին հասանելի կդարձնի երիտասադությանը վերաբերող ողջ տեղեկատվությունը: Կարիք կա ստեղծել երիտասարդական տեղեկատվության համակարգ, որը պետք է գործի ոլորտի բոլոր դերակատարների հետ և ճանաչելի լինի թե՛ երիտասարդների և թե՛ տեղեկատվության սկզբնաղբյուր հանդիսացող կառույցների կողմից: Համակարգը պետք է ունենա աշխատանքի ճկունություն և համապատասխանի արդի պահանջներին,
3. տրանսպորտի և ենթակառուցվածքների խնդիրները ևս մեծ ազդեցություն են ունենում ինչպես երիտասարդների հիմնական զբաղվածության, այնպես էլ ազատ ժամանակի կազմակերպման վրա, ինչը մեծ հաշվով խոչընդոտում է երիտասարդների մասնակցության բարձրացմանը համայնքի հասարակական, քաղաքական, տնտեսական և մշակութային կյանքում:

# Շարունակական և ոչ ֆորմալ կրթություն

1)երիտասարդների ինքնավարությունը երիտասարդական քաղաքականության հիմնաքարն է, քանի որ երիտասարդական քաղաքականությունը պետք է աջակցի անհատի անցմանը մանկությունից չափահասություն: Կրթությունը մեծ հաշվով պետք է երիտասարդին տա գիտելիք և հմտություններ՝ կայացնելու ինքնուրույն որոշումներ և լուծելու սեփական խնդիրները: Մասնագիտական կողմնորոշման, մասնագիտական կրթության և բուհական համակարգում ուսումնառության տարիների ընթացքում տեսական գիտելիքները գործնականում կիրառելու և շարունակական կրթություն ստանալու հնարավորությունները խիստ սահմանափակ են Գյումրու երիտասարդների համար: Կրթական հաստատությունների և ոչ ֆորմալ կրթություն տրամադրող հասարակական կազմակերպությունների միջև համագործակցությունը թույլ է զարգացածֈ Կարիք կա նպաստել կրթության ոլորտում միջսեկտորային համագործակցությանը, ոչ ֆորմալ կրթության ճանաչմանն ու հասանելիությանը՝ մասնագիտական կողմնորոշման, մասնագիտական հմտությունների զարգացման, առցանց ուսուցման, տեղական և միջազգային մակարդակում (օրինակ՝ քույր քաղաքների հետ համատեղ) ոչ ֆորմալ կրթության, ուսանողական և մասնագիտական փոխանակման ծրագրերի ներդրման և համաֆինանսավորման միջոցով:

# Զբաղվածություն և ձեռներեցություն

1. երիտասարդների գործազրկությունը Գյումրիում կազմում է 52%, որը մատնանշում է այս թեմայի կարևորությունը և ցույց է տալիս Գյումրիում երիտասարդական քաղաքականության զարգացման առաջնահերթությունը: Խնդիրը տարբեր գործոնների համախմբի ազդեցության արգասիք է՝ աշխատատեղերի պակասը, ըստ կրթության մակարդակի և մասնագիտության համապատասխան աշխատանք գտնելու խնդիրը, կամավորությունը որպես աշխատանքային փորձ դիտող համապատասխան իրավական ու մշակութային միջավայրի բացակայությունը, գենդերային խտրականությունը, անհրաժեշտ և որակյալ մասնագիտական կրթություն ունեցող անձանց պակասը, թափուր աշխատատեղերի վերաբերյալ տեղեկատվության պակասը և այլն,
2. գործազրկությունը բարդ խնդիր է, որը կարող է լուծվել միայն փոխառնչվող սեկտորների և համակարգային մոտեցման միջոցով: Անհրաժեշտ է տրամադրել որակյալ մասնագիտական կողմնորոշում և երիտասարդների շրջանում խթանել արհեստագործությունը: Կարևոր է երիտասարդներին հնարավորություններ ընձեռել ձեռք բերելու աշխատանքային և սոցիալական հմտություններ՝ ՔՀԿ-ների գործունեության շրջանակներում կամավորական գործունեության հնարավորությունների և կամավորական աշխատանքի հետագա ճանաչման միջոցով, ինչը մեծապես կնպաստի աշխատանք ձեռք բերելու գործին: Կարիք կա նաև աշխատատեղերի և զբաղվածության վերաբերյալ տեղեկատվությունը առավել հասանելի և մատչելի դարձնել երիտասարդների համար ,
3. ձեռներեցությունը հնարավոր գործիք է՝ լուծելու Գյումրիում առկա գործազրկության բարձր ցուցանիշը, սակայն հետազոտությունները ցույց են տալիս, որ ներկայումս Գյումրիում առկա են երիտասարդական ձեռներեցությանը վերաբերող մի շարք խնդիրներ: Երտասարդները չունեն բավարար գիտելիքներ, հմտություններ և տեղեկատվություն, չկան երիտասարդների համար սահմանված արտոնություններ (ցածր տոկոսադրույքով վարկեր, հարկային արտոնություններ), հետևաբար երիտասարդները ցանկություն և մոտիվացիա չունեն սկսելու իրենց սեփական բիզնեսները: Թեև կան նաև հաջողված օրինակներ և ձեռներեցության աջակցության որոշ ծրագրեր ու կառույցներ, սակայն դրանց զուգահեռ անհրաժեշտ է լրացուցիչ միջոցներ ձեռնարկել՝ տեղեկատվության պակասը լրացնելու, բիզնես գաղափարներ գեներացնելու և ինկուբացնելու, իրավական, հաշվապահական և նմանատիպ այլ աջակցություն տրամադրելու համար: Տեղական իշխանության օժանդակությամբ կարող են ստեղծվել բիզնես ինկուբատորներ, ձեռներեցությանն աջակցող հաստատություններ և հովանավորող ցանցեր, կարող են տրամադրվել էժան և կահավորված աշխատանքային տարածքներ, իրականացվել ձեռներեցության ուսուցողական ծրագրեր (օրինակ՝ բիզնես սկսելու և կառավարելու

համար առաջին անհրաժեշտության իրավական կարգավորումների, հաշվապահական ու հարկային առաջնային տեղեկատվություն և գիտելիքներ ապահովող կարճաժամկետ ու հասանելի դասընթացների միջոցով):

Գյումրու զբաղվածության կենտրոնի կողմից տրամադրվող հնարավորությունների վերաբերյալ տեղեկատվությունը պետք է ավելի լայնորեն տարածվի երիտասարդ ձեռներեցների շրջանում:

# Առողջ ապրելակերպ

1. Գյումրին երկար տարիներ ունենալով պրոֆեսիոնալ սպորտի ձևավորված ավանդույթներ, հանդիսանում է հանրապետության առաջատար սպորտային կենտրոնֈ Սակայն սա ազդում է ոլորտի ֆինանսավորման որոշումների վրա. ֆինանսավորումը հիմնականում ուղղված է դեպի պրոֆեսիոնալ սպորտֈ Առկա այլընտրանքային սպորտային կենտրոնները մասնավոր են և հասանելի չեն երիտասարդների մեծամասնությանը՝ թանկ վճարների, բազմազանության պակասի, տեղաբաշխվածության պատճառներով:

Սպորտը մասսայականացնելու համար Գյումրի քաղաքը տարբեր թաղամասերում կարիք ունի հասանելի (հանրային) սպորտդահլիճների, լողավազանների, մարզահրապարակների և խաղահրապարակների: Անհրաժեշտ է կազմակեպել մրցույթներ դեռահասների և սահմանափակ հնարավորություններով երեխաների համար:Ինչպես նաև այլ ենթակառուցվածքներ ստեղծել՝ ավելի լայն շրջանակների առողջ ապրելակերպը խթանելու նպատակով,

1. բացի սպորտից առողջ ապրելակերպի խթանման համար անհրաժեշտ է բարձրացնել երիտասարդների իրազեկությունը սեփական մարմնի, ֆիզիկական և հոգեկան առողջության խնդիրների վերաբերյալ, ինչին ֆինանսական խնդիրների, կրթական համակարգի թերի աշխատանքի և մշակութային առանձնահատկությունների պատճառով մեծ կարևորություն չի տրվումֈ Անվճար բուժօգնության, պարբերական բուժզննման կարևորության, հիվանդությունների, հիգիենայի և հոգեկան առոջության բարելավման նպատակով հարկավոր է տանել տեղեկատվական, խթանիչ և կրթական աշխատանք, ինչպես նաև աջակցել նման աշխատանք իրականացնող հաստատությունների աշխատանքներին՝ հաստատելով միջսեկտորային համագործակցություն:

# Երիտասարդների ժամանց

1. ժամանցային ծրագրերի և ազատ ժամանակի անցկացման համար համապատասխան ենթակառուցվածքների արտահայտված կարիքը երիտասարդներին՝ որպես սոցիալական խմբի, բնութագրող հիմնական կետերից է,
2. երիտասարդների իրավիճակը հասկանալու և բարելավելու համար հարկավոր է վերլուծել Գյումրու երիտասարդների ժամանցի հնարավորությունները, քարտեզագրել առկա ենթակառուցվածքները, ապահովել դրանց հասանելիությունը տարբեր սոցիալական խմբերի համար, ծրագրման մեխանիզմները դարձնել մասնակցային՝ հանրային կարծիքի ուսումնասիրման, ժամանցի տեսակների արդիականացման և բազմազանեցման, ինչպես նաև քաղաքում ժամանցի կազմակերպման վայրերի և միջոցառումների ապակենտրոնացման միջոցով:

# ԳՅՈՒՄՐՈՒ ԵՐԻՏԱՍԱՐԴԱԿԱՆ ՔԱՂԱՔԱԿԱՆՈՒԹՅԱՆ ԻՐԱԿԱՆԱՑՄԱՆ ՄԵԽԱՆԻԶՄՆԵՐԸ

1. Գյումրու երիտասարդական քաղաքականության իրականացմանը միտված հնգամյա ռազմավարությունները պետք է մշակվեն Գյումրու երիտասարդական քաղաքականության Հայեցակարգի հիման վրա՝ իրենց անբաժանելի մասը կազմող Գյումրու երիտասարդական քաղաքականության գործողությունների ծրագրերով:
2. Գյումրու երիտասարդական քաղաքականության արդյունավետ, համակարգված, վերահսկելի իրականացումը կարող է երաշխավորվել կոնկրետ խնդիրների չափելի և իրատեսական լուծումներ ապահովող գործողությունների ծրագրի միջոցովֈ
3. Գործողությունների ծրագիրը յուրաքանչյուր առանձին գործողության համար պետք է նախատեսի իրականացման պատասխանատուներ, ժամկետներ և ցուցիչներ (արդյունքներ): Ընդ որում, գործողություններից որոշների պարբերական իրականացումը հնարավորություն կտա ապահովել ռազմավարության կայունությունը և խնդիրների լուծման տրամաբանական հաջորդականությունը:
4. Գործողությունների ծրագրի իրականացման պատասխանատու մարմին է հանդիսանում Գյումրու համայնքապետարանի աշխատակազմի մշակույթի և երիտասարության հարցեի բաժինը (այսուհետ՝ պատասխանատու ստորաբաժանում):
5. Ռազմավարությամբ սահմանված նպատակներին հասնելու և բարձրացված խնդիրները ժամանակի ընթացքում արդյունավետ լուծելու համար Գործողությունների ծրագրում կարող են կատարվել փոփոխություններ, որոնք մինչև հաստատման ներկայացնելը պետք է դրվեն հանրային քննարկման:
6. Պատասխանատու մարմինը գործողությունների ծրագրի իրականացման համար իր լիազորությունների և համապատասխան որոշումների շրջնակներում իրավասու է.
   1. 1)ուղղակիորեն իրականացնել պլանավորված գործողությունները,
   2. 2)իրականացնել համագործակցային գործողություններ,
   3. 3)որոշակի գործողություններ մրցութային կարգով պատվիրակել ՔՀԿ-ներին,
   4. 4)իրականացնել գործողություններ՝ իր ներքո գործող համայնքային ոչ առևտրային կազմակերպությունների գործառույթների փոփոխության միջոցով:
7. Գործողությունների ֆինանսավորման աղբյուրներն են՝ համայնքային բյուջեի միջոցները, պետական բյուջեի հատկացումները, դոնոր կազմակերպությունների հատկացումները, նվիրատվությունները և օրենքով չարգելված աղբյուրներից ստացված այլ նյութական միջոցները:
8. Երիտասարդական քաղաքականության իրականացման գործում խրախուսվում և կարևորվում է երիտաասարդների կամավորական աշխատանքը: Կամավորությունը պետք է դրվատվի և բարձրաձայնվի, ինչը կնպաստի համայնքային ու հանրային կյանքի գործընթացներին երիտասարդների ներգրավվածության մակարդակի բարձրացմանը:
9. Երիտասարդական քաղաքականության համակարգված իրականացման համար պետք է ստեղծվեն համաղեկավարման մարմիններ (սույն փաստաթղթում՝ Համակարգող խորհուրդ կամ խորհուրդ), որը պետք է ունենա քաղաքականության մասնակիցների հավասարակշռված ներկայացվածություն:
10. Հաշվի առնելով երիտասարդական քաղաքականության համակարգման գործընթացը մասնակցային ժողովրդավարության սկզբունքներին հավատարիմ իրականացնելու սույն Հայեցակարգի սկզբունքը՝ անհրաժեշտ է, որ Համակարգող խորհուրդը ձևավորվի ավագանու որոշմամբ և գործի համայնքի ավագանուն առընթեր:
11. Խորհրդի կազմում պետք է ընդգրկվեն երիտասարդական կազմակերպությունների ներկայացուցիչներ, ավագանու անդամներ, ոչ ֆորմալ երիտասարդական խմբերի ներկայացուցիչներ (ընդ որում, պետք է ապահովվի հաշմանդամության հարցերով զբաղվող քաղաքացիական հասարակության ներկայացուցիչների մասնակցությունը): Խորհուրդը գործում է հինգ տարի ժամկետով:
12. Խորհրդի անդամները կարող են փոփոխվել, սակայն քաղաքականության մասնակիցների հավասարակշռված համամասնությունը չպետք է խախտվի:
13. Խորհրդի կանոնակարգը, անդամների թիվն ու անվանակազմը հաստատվում են ավագանու որոշմամբ:
14. Խորհրդի գործունեության կազմակերպական, տեխնիկական, աշխատանքային աջակցությունն իրականացվում է պատասխանատու ստորաբաժանման կողմից:
15. Խորհրդի հանդիպումները տեղի են ունենում տարին առնվազն չորս անգամ:
16. Խորհուրդը հաստատում է իր աշխատակարգը և իր գործունեությունն իրականացնում է հրապարակային, իր գործունեության վերաբերյալ տեղեկատվությունը կանոնավոր կերպով հանրայնացնելով համայնքապետարանի պաշտոնական կայքում՝ խորհրդին հատկացված հատուկ բաժնում:
17. Խորհուրդը վերահսկում է Գյումրու երիտասարդական քաղաքականության Հայեցակարգի, Ռազմավարության, Գործողությունների ծրագրի իրականացումը և տարեկան առնվազն երկու անգամ՝ կիսամյակային կտրվածքով, ներկայացնում (հրապարակում) է գնահատման հաշվետվություն գործողությունների կատարման ընթացքի վերաբերյալ: Հաշվետվությունները ներկայացվում են ավագանուն:
18. Հաշվետվությունների քննարկման արդյունքում ներկայացված առաջարկությունները պարտադիր քննարկման առարկա են դարձվում Խորհրդի նիստերում:
19. Ոլորտի կազմակերպությունների կողմից կարող է իրականացվել Գործողությունների ծրագրի կատարման այլընտրանքային (անկախ) վերահսկողություն, ինչպես նաև խրախուսվում է այլընտրանքային հաշվետվությունների կազմումն ու հրապարակումը:

# VI. ԵՐԻՏԱՍԱՐԴԱԿԱՆ ՔԱՂԱՔԱԿԱՆՈՒԹՅԱՆ ԻՐԱԿԱՆԱՑՄԱՆ ՄՇՏԱԴԻՏԱՐԿՈՒՄՆ ՈՒ ԳՆԱՀԱՏՈՒՄԸ

1. Գյումրու երիտասարդական քաղաքականության իրականացումը, մշտադիտարկումն ու գնահատումն իրականացվում են հենվելով սույն ռազմավարության հիմնական սկզբունքների վրա՝ ապահովելու համար ռազմավարությամբ սահմանված խնդիրների

լուծման ու հիմնական ուղղությունների իրականացմանն ուղղված միջոցառումների արդյունավետության գնահատումը: Մշտադիտարկման և գնահատման համար պատասխանատու մարմնի լիազորությունների շրջանակը և աշխատանքային ընթացակարգերը ամրագրվում են ավագանու որոշմամբ: